Der har været stille i ridehallen hos Stutteri Svalegaard, siden sidste fredag, hvor man konstaterede det første tilfælde af den smitsomme sygdom hesteherpes. - Jeg har ondt i maven, når jeg står ud af sengen og skal her op i stalden, fordi jeg ved ikke, hvad der er sket hen over natten. Jeg ved ikke, hvad der møder mig, når vi går ind ad stalddøren, og det er rigtig ubehageligt, siger Ane Krabbe, der er datter til ejeren af stutteriet. Siden de første symptomer på hesteherpes viste sig gik det stærkt - nu er tre heste og et føl aflivet. - Hestene kan blive alvorligt syge med lammelser. Lammelser er meget alvorlige for hesten. Heste skal kunne rejse sig, og det kan de så ikke, fortæller Lisa Zimmermann, der er tilknyttet stutteriet som dyrlæge. Smitten hos Stutteriet i Snedsted formodes ikke at være kommet udefra. På grund af corona har hestene været holdt indedøre, men virussen kan være i hesten i længere tid, før den viser sig. Og med 30 heste i stalden, er stutteriet nervøse for følgerne af de første smittetilfælde. - Det er et problem avlsmæssigt i og med at hopperne går og venter føl, og at det er dem, mine forældre skal leve af. Det er det, det hele er baseret på, det er, at avlshopperne får føl, og når de er tre-fire år, bliver de solgt, siger Ane Krabbe. Bekymringen spreder sig Stutteri Svalegaard er ikke de eneste, der har kunnet konstatere udbrud af herpes blandt sine heste. Det store smitteudbrud til ridestævnet i Spanien i starten af marts og det nylige fund af hesteherpes i Snedsted har gjort de omkringliggende hesteejere nervøse. Det gælder blandt andre Ib Kirk, der er ejer af Hingstestation Katrinelund på Mors. - Først og fremmest er det en bekymring for at få det ind i besætningen med vores dyr, og så er der et økonomisk aspekt i det også. Først tænker vi nok på dyrene og hele det sceneri, der er omkring sådan en sygdom med heste, der kan hænge i seler og måske aflivninger. Og så når man har tygget det lidt. Så tænker vi også på økonomien i det, siger Ib Kirk. Lige nu findes der ikke et middel til at stoppe hesteherpes. Men med de rigtige forholdsregler og en god portion håb, kan smitten inddæmmes, lyder det fra dyrlægen. - Det vigtigste er at bremse smitten i det, og at man selv prøver at holde øje med sin hest, men også at man grænser flytningen af heste og blander heste fra forskellige besætninger sammen, siger Lisa Zimmermann. Ifølge dyrlægen er Stutteri Svalegaard lige nu det eneste sted i Nordjylland, der er ramt af den særlig alvorlige variant af hesteherpes. Men hun har kendskab til andre stalde i Nordjylland, hvor der er eksempler på en mildere variant. Ane Krabbe venter i spænding på, om sygdommen kommer til at sprede sig til andre heste på stutteriet. - Vi kan ikke gøre andet end at vente og så håbe på, at vi har set det værste, og at det har toppet her hos os, siger Ane Krabbe.

Opsummering:
En særlig alvorlig variant af hesteherpes er kommet til Nordjylland. Efter der i starten af marts blev konstateret et stort smitteudbrud blandt stævneheste i Spanien, har hesteherpes nu også ramt et stutteri i Snedsted.